Όσο υπάρχουν άνθρωποι

Το Όσο υπάρχουν άνθρωποι (αγγλ.: From Here To Eternity), γνωστό και ως Από εδώ ως την αιωνιότητα, είναι ταινία του 1953 του Φρεντ Τσίνεμαν βραβευμένη με Όσκαρ καλύτερης ταινίας.
Πρωταγωνιστές αυτής της κλασικής ταινίας της χρυσής εποχής του Χόλυγουντ είναι ο Μπαρτ Λάνκαστερ, ο Μοντγκόμερι Κλιφτ, η Ντέμπορα Κερ, ο Φρανκ Σινάτρα και η Ντόνα Ριντ. Προτάθηκε για 13 βραβεία Όσκαρ και απέσπασε οκτώ. Το 1997 το Όσο υπάρχουν άνθρωποι έλαβε την 55η θέση ως μία από τις καλύτερες ταινίες όλων των εποχών από το Αμερικανικό Ινστιτούτο Κινηματογράφου.

 Πλοκή 
200px|thumb|left|Το θρυλικό φιλί των Μπάρτ Λάνκαστερ και της Ντέμπορα Κερ πλάι στο κύμα
Καταγραφή των γεγονότων που προηγήθηκαν της ανατίναξης της βάσης του Περλ Χάρμπορ στις 7 Δεκεμβρίου του 1941. Ο στρατιώτης Ρόμπερτ Λι Προύιτ (Μοντγκόμερι Κλιφτ) ζήτησε μετάθεση και κατέληξε στο Σόφιλντ της Χαβάη. Ο διοικητής Ντέινα Χολμς (Φίλιπ Όουμπερ) έχει ακούσει για τις ικανότητες του Προύιτ στην πυγμαχία και προσπαθεί με θεμιτά κι αθέμιτα μέσα να τον πείσει να αγωνιστεί με την ομάδα μποξ του τάγματος. Όταν ο Προύιτ αρνείται όλο το τάγμα στρέφεται εναντίον του. Παράλληλα ο λοχίας Γουόρντεν (Μπαρτ Λάνκαστερ) συνάπτει ερωτικές σχέσεις με την Κάρεν (Ντέμπορα Κερ), τη γοητευτική και μοναχική σύζυγο του Χολμς, ενώ ο φίλος του Προύιτ στρατιώτης Άντζελο Μάτζιο (Φρανκ Σινάτρα) καταλήγει στην απομόνωση όπου υπομένει τα βασανιστήρια του δεσμοφύλακα Φατσο (Έρνεστ Μπόργκνάιν). Μετά το βομβαρδισμό του Περλ Χάρμπορ οι ζωές όλων θα αλλάξουν.

 Παραγωγή και διανομή ρόλων 
Το μυθιστόρημα του Τζέιμς Τζόουνς Από εδώ εώς την αιωνιότητα (From Here To Eternity) κυκλοφόρησε το 1951 κι έγινε μπεστ σέλερ. Πρόκειται για ένα τολμηρό βιβλίο με οξύ ύφος που ασκεί κριτική στον τρόπο ζωής στα αμερικάνικα στρατόπεδα της δεκαετίας του 50 και καταγράφει τα γεγονότα που προηγήθηκαν του βομβαρδισμού στη βάση του Περλ Χάρμπορ το 1941. 

Ο διευθυντής της εταιρίας Columbia Pictures Χαρι Κον αγόρασε τα δικαιώματα του μυθιστορήματος για 85.000 δολάρια κι ήταν αποφασισμένος να χρηματοδοτήσει την κινηματογραφική του μεταφορά. Προσέλαβε λοιπόν το σεναριογράφο Ντάνιελ Τάραντας για να διασκευάσει το μυθιστόρημα και το σκηνοθέτη Φρεντ Τσίνεμαν για να το σκηνοθετήσει.

Σύντομα όμως αυτή η ομάδα αντιμετώπισε δυσκολίες, καθώς τους ήταν δύσκολο να βρουν τους κατάλληλους ηθοποιούς για τους πρωταγωνιστικούς ρόλους. Για το ρόλο του στρατιώτη Ρόμπερτ Λι Προύιτ ο Κον ήταν αποφασισμένος να προσλάβει είτε τον Άλντο Ρέι ή τον Τζον Ντέρεκ, δύο ηθοποιούς που είχαν συμβόλαιο με την Columbia, αλλά ο Τσίνεμαν είχε άλλη άποψη καθώς πίστευε ότι ο καταλληλότερος για το ρόλο ήταν ο Μοντγκόμερι Κλιφτ. Ο Κον που ήταν αρχικά διστακτικός να προσλάβει τον Κλιφτ αποφάσισε να τον προσλάβει για 150.000 δολάρια, όταν ο Τσίνεμαν τον απείλησε ότι θα παραιτούνταν. Ο Κον σχεδίαζε να αναθέσει το ρόλο του επιλοχία Μίλτον Γουόρντεν στον Έντμουντ Ο' Μπράιεν, αλλά από τη στιγμή που ο Μπαρτ Λάνκαστερ βρέθηκε να είναι διαθέσιμος προσέλαβε εκείνον για 120.000 δολάρια. Για να υποδυθεί τη νυμφομανή σύζυγο του λοχαγού Χολμς, η εταιρεία αρχικά προσέγγισε τη βετεράνο ηθοποιό Τζόαν Κρόφορντ, που αρχικά συμφώνησε να συμμετέχει στην ταινία, μέχρι τη στιγμή που είδε τα κοστούμια και παραιτήθηκε. Το ρόλο αυτό ανέλαβε τότε η Ντέμπορα Κερ, που μέχρι εκείνη την περίοδο υποδυόταν έντιμες γυναίκες. Ο Τσίνεμαν ήθελε να προσλάβει τη Τζούλι Χάρις για να υποδυθεί την Λορίν, συνοδό ανδρών του κλαμπ Νιου Κόνγκρες, ο Κον όμως δε τη θεωρούσε κατάλληλη για τον ρόλο και προσέλαβε στη θέση της τη Ντόνα Ριντ. Ο Φρανκ Σινάτρα, ο οποίος είχε καιρό να παίξει σε κάποια ταινία πίεζε τον Χάρι Κον να του αναθέσει το ρόλο του στρατιώτη Άντζελο Μάτζιο. Η ίδια η Άβα Γκάρντνερ που ήταν παντρεμένη εκείνη την περίοδο με τον Σινάτρα, προσπάθησε να πείσει τη σύζυγο του Κον να προσλάβει τον Σινάτρα. Ο Κον είχε ήδη προσλάβει όμως το Ίλαϊ Γουάλακ για τον ρόλο. Η τύχη χαμογέλασε στο Σινάτρα όταν ο Γουάλακ αποφάσισε να παραιτηθεί για να πρωταγωνιστήσει στο θεατρικό του Τένεσι Γουίλιαμς Καμίνο Ρεάλ στο Μπρόντγουεϊ κι έτσι ελευθερώθηκε ο ρόλος για τον Σινάτρα, που τον δέχτηκε για 8.000 δολάρια. Πολλοί ήταν εκείνοι που πίστεψαν ότι ο Σινάτρα χρησιμοποίησε τις διασυνδέσεις που είχε με τη μαφία για να πάρει τον ρόλο κι ο Μάριο Πούζο, συγγραφέας του βιβλίου Ο νονός που μεταφέρθηκε χρόνια αργότερα στη μεγάλη οθόνη εμπνεύστηκε από αυτό τη φήμη για να γράψει το περιστατικό με το κομμένο κεφάλι του αλόγου στο δικό του μυθιστόρημαSinatra, Nancy. Frank Sinatra: An American Legend. Chappaqua, New York: Readers Digest Association, 1995. ISBN 0-7621-0134-2. . Ο Τσίνεμαν όμως επιβεβαίωσε ότι επρόκειτο απλά για μυθοπλασία.

 Διανομή 
 Ηθοποιός ΡόλοςΜπαρτ ΛάνκαστερΕπιλοχίας Μίλτον ΓουόρντενΜοντγκόμερι ΚλιφτΣτρατιώτης Ρόμπερτ Λι ΠρούιτΝτέμπορα ΚερΚάρεν ΧολμςΦρανκ ΣινάτραΣτρατιώτης Άντζελο ΜάτζιοΝτόνα ΡιντΆλμα "Λορίν" ΜπερκΈρνεστ ΜποργκνάινΛοχίας της φρουράς Τζέιμς "Φάτσο" ΤζάντσονΦίλιπ ΌουμπερΛοχαγός Ντέινα ΧολμςΤζακ ΓουόρντενΔεκανέας ΜπάκλεϊΤζον ΝτένιςΔιμοιρίτης ΓκάλοβιτςΜερλ ΤράβιςΣαλ ΆντερσονΤιμ ΡάιανΛοχίας Πιτ Κάρελσεν

 Κριτικές και βραβεία 
Τα γυρίσματα της ταινίας διήρκεσαν 41 ημέρες και προκάλεσαν τις αντιδράσεις του αμερικανικού στρατού για τον τρόπο με τον οποίο παρουσίαζε τις συνθήκες διαβίωσης στις στρατιωτικές μονάδες και τους στρατιωτικούς. Ο προϋπολογισμός της ταινίας ήταν 2,5 εκατομμύρια δολάρια. Η ταινία προβλήθηκε για πρώτη φορά στις 5 Αυγούστου του 1953 αγαπήθηκε από κοινό και κριτικούς κι έκανε εισπράξεις 30 εκατομμυρίων δολαρίων κι έγινε μια από τις 10 εμπορικότερες της δεκαετίας του 50. Στη συνέχεια άρχισε να κερδίζει το ένα βραβείο μετά το άλλο και στην τελετή των Όσκαρ στις 25 Μαρτίου του 1954 βρέθηκε υποψήφια για 13 βραβεία. Τόσο ο Κλιφτ όσο και ο Λάνκαστερ και η Κερ ήταν υποψήφιοι αλλά δεν βραβεύτηκαν, οι Κλιφτ και Λάνκαστερ έχασαν από τον Γουίλιαμ Χόλντεν και η Κερ έχασε από την Όντρεϊ Χέπμπορν. Η ταινία κατάφερε ν' αποσπάσει όμως το Όσκαρ Καλύτερης Ταινίας για το 1953, σκηνοθεσίας και σεναρίου. Ενώ τόσο ο Φρανκ Σινάτρα, όσο και η Ντόνα Ριντ βραβεύτηκαν για τους δευτερεύοντες ρόλους.

Βραβεία Ακαδημίας Κινηματογράφου (Όσκαρ) 
Βράβευση:
Καλύτερης Ταινίας – Μπάντι Άντλερ
Σκηνοθεσίας – Φρεντ Τσίνεμαν
Β’ Ανδρικού Ρόλου – Φρανκ Σινάτρα
Β’ Γυναικείου Ρόλου – Ντόνα Ριντ
Διασκευασμένου Σεναρίου – Ντάνιελ Τάραντας
Φωτογραφίας, Ασπρόμαυρη ταινία – Μπουρνέτ Γκάφεϊ
Μοντάζ – Γουίλιαμ Α. Λάιον
Ειδικών εφέ και ήχου - Τζον Π. Λίβανταρι

Υποψηφιότητα:
Α’ Ανδρικού Ρόλου – Μοντγκόμερι Κλιφτ
Α’ Ανδρικού Ρόλου – Μπαρτ Λάνκαστερ
Α’ Γυναικείου Ρόλου – Ντέμπορα Κερ
Μουσικής Επιμέλειας - Τζορτζ Ντάνινγκ & Μόρις Στόλοφ
Κοστουμιών - Τζιν Λιούις

Η ταινία κέρδισε επίσης ειδικό βραβείο στο φεστιβάλ των Καννών"From Here to Eternity."  Festival de Cannes. Retrieved: 2009-01-25..

Παραπομπές

Βιβλιογραφία
 Μπάφορντ, Κέιτ. Burt Lancaster: An American Life. New York: Knopf, 2000. ISBN 0-679-44603-6.
 Ντόλαν Έντουαρντ Hollywood Goes to War. London: Bison Books, 1985. ISBN 0-86124-229-7.
 Έβανς, Άλουν. Brassey's Guide to War Films. Dulles, Virginia: Potomac Books, 2000. ISBN 1-57488-263-5.

 Εξωτερικοί σύνδεσμοι 

Κατηγορία:Αμερικανικές ταινίες της δεκαετίας 1950
Κατηγορία:Όσκαρ Καλύτερης Ταινίας
Κατηγορία:Ταινίες του 1953
Κατηγορία:Ταινίες παραγωγής Columbia Pictures
Κατηγορία:Αμερικανικές αισθηματικές δραματικές ταινίες
Κατηγορία:Αγγλόφωνες ταινίες
Κατηγορία:Αμερικανικές ασπρόμαυρες ταινίες
Κατηγορία:Αισθηματικές πολεμικές ταινίες
Κατηγορία:Ταινίες των οποίων ο σκηνοθέτης κέρδισε Όσκαρ Καλύτερης Σκηνοθεσίας
Κατηγορία:Ταινίες των οποίων ο σεναριογράφος κέρδισε Όσκαρ Καλύτερου Διασκευασμένου Σεναρίου
Κατηγορία:Ταινίες που κέρδισαν Όσκαρ Καλύτερου Επεξεργασμένου Ήχου
Κατηγορία:Ταινίες των οποίων ο κινηματογραφιστής κέρδισε Όσκαρ Καλύτερης Φωτογραφίας
Κατηγορία:Ταινίες σε σκηνοθεσία Φρεντ Τσίνεμαν
Κατηγορία:Χρυσή Σφαίρα Καλύτερης Σκηνοθεσίας
Κατηγορία:Ταινίες με ηθοποιό που κέρδισε Χρυσή Σφαίρα Β΄ Ανδρικού Ρόλου
Κατηγορία:Φρανκ Σινάτρα